Karina Lorentzen Dehnhardt (SF), 2013-02-20:
Jeg synes jo ikke, at offentlighedsloven er en lille og ubetydelig lov.
Det er faktisk en lov, som betyder rigtig meget for adgangen til at kontrollere magthaverne og dermed også for demokratiet.
Det er derfor, at der også har været et meget grundigt udvalgsarbejde, kommissionsarbejde, som den tidligere ombudsmand Gammeltoft-Hansen har stået i spidsen for.
Lovforslaget om offentlighedsloven bygger jo på anbefalingerne fra kommissionen.
Der er rigtig mange gode ting i, som øger offentligheden – mere end 20 styk, tror jeg.
– men vi må også være ærlige og sige, at der også lukkes ned et par steder.
Når der lukkes ned, sker det i en anerkendelse af, at det politiske system kan have brug for et fortrolig rum, hvor ideer og løsninger kan komme på banen.
Det er faktisk en tilfældighed, der gør, at der i dag er åbenhed nogle steder, fordi man organiserer sig på en anden måde end tidligere, hvor man har lagt ting ud i styrelser og direktorater.
I SF er vi meget optagede af god regeringsførelse, og vi er også glade for, at vi har det med i regeringsgrundlaget.
Det indebærer bl.a., at man laver høringer.
Det indebærer også, at man laver høringer med ordentlige frister.
Her må jeg bare sige at der er plads til forbedringer for regeringen.
Det skal jeg være ærlig at sige.
Når det så kommer til offentlighedsloven, følger det en helt almindelig proces og helt almindelige retningslinjer.
Betænkningen med alle anbefalingerne har været i høring.
Det var under daværende justitsminister Lars Barfoed og den tidligere regering.
Praksis er så, at selve lovforslaget ikke kommer i høring.
Der er måske ikke meget hokuspokus i den proces, men jeg tror alligevel, at det af nogle er blevet opfattet, som om regeringen vil afskære nogle fra kritik af et lovforslag, som der er meget debat om.
Det synes jeg er uheldigt, fordi det ikke er intentionen.
Jeg kan selvfølgelig ikke som retsudvalgsformand sidde den kritik overhørig, og jeg synes, det er beklageligt, hvis nogen føler, at de er afskåret fra at komme med nogle indsigelser og nogle vigtige synspunkter.
Derfor vil jeg stærkt anbefale, at dem, som sidder med vigtige bidrag til debatten, straks sender dem til Retsudvalget eller til mig personligt, så skal jeg nok sørge for, at de bliver omdelt til alle folketingsmedlemmer og ordførere.
En ny offentlighedslov skal selvfølgelig behandles med den allerstørste respekt, og alt skal frem.
Vi må være store nok til også at lytte til den kritik, der er, også selv om alle interne retningslinjer om en høring eller ikke høring er overholdt.
Så skal jeg bare til sidst nævne, at der er en ting, som jeg vil fremhæve som et godt træk af justitsministeren.
Han har nemlig lovet at sende vejledningen i høring, og det synes jeg er rigtig fint.
Jeg kan kun opfordre til, at man så benytter sig af den mulighed for at komme til orde.
Det betyder så, at SF støtter den vedtagelse, der ligger i dag, men jeg vil også godt opfordre til, at alle, der sidder med noget, skriver til Retsudvalget hurtigst muligt, så skal jeg sørge for, at de eventuelle bidrag kommer rundt.
Det kan da godt være, at offentlighedsloven kunne have tålt en høring mere.
Men jeg synes bare, at det er rigtig svært at klandre justitsministeren eller Justitsministeriet for noget, som er almindelig og gældende praksis.
Så kunne det godt være, at man skulle have taget en politisk beslutning om, at man skulle sende det i høring.
Men retningslinjerne er fulgt, man har gjort nøjagtig, som man plejer.
Det er altså gældende praksis.
Nu kommer Straffelovrådets betænkning her inden længe – eller den er kommet, og lovforslaget skal behandles, jeg tror på fredag.
Der er der også lavet nogle ændringer, og man har fulgt den samme praksis, hvor man har sendt betænkningen i høring.
Der er også lovforslaget om PET, hvor der er lavet en politisk aftale, som ligeledes skal udmøntes i lovforslag, men hvor betænkningen også har været i høring.
Begge de lovforslag kommer ikke i høring.
Vil Dansk Folkeparti så fremover have en praksis om, at de her lovforslag skal i høring?
Jeg skal bare høre, hvor udstrakt den her nye tankegang om betænkninger og lovforslag og høringsprocesser er.